Diari Oficial de la Generalitat Valenciana


Sumari del DOGV 4397, del 12-12-2002 (2002/13657)

RESOLUCIÓ de 10 d'octubre de 2002, del director general d'Urbanisme i Ordenació Territorial, pel qual es consideren esmenades les deficiències de l'Acord de la Comissió Territorial d'Urbanisme de Castelló, de 22 de juliol de 2002, i s'aprova definitivament l'homologació del litoral del municipi de Torreblanca.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4397

Data del DOGV
:   12-12-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/13898


Data del document
:   10-10-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Torreblanca
    * pla d'urbanisme

RESOLUCIÓ de 10 d'octubre de 2002, del director general d'Urbanisme i Ordenació Territorial, pel qual es consideren esmenades les deficiències de l'Acord de la Comissió Territorial d'Urbanisme de Castelló, de 22 de juliol de 2002, i s'aprova definitivament l'homologació del litoral del municipi de Torreblanca. [2002/13701]
  
Vist l'expedient relatiu a l'aprovació definitiva supeditada de l'homologació del litoral del municipi de Torreblanca, i de conformitat amb els següents,
  
Antecedents
  
Primer
  
La Comissió Territorial d'Urbanisme de Castelló, en la sessió de 22 de juliol de 2002, va adoptar, entre altres, el següent acord:
  
?1. Aprovar definitivament l'homologació de litoral del municipi de Torreblanca, però supeditar l'eficàcia i publicació d'este acord al fet que l'Ajuntament de Torreblanca introduïsca en el document d'homologació les següents correccions:
  
a. Que es modifique el traçat del vial a què es referix el fonament nové, amb l'objecte que este quede fora de la zona de servitud de costes.
  
b. Que s'incorporen expressament les següents condicions addicionals de desenvolupament a les que ja figuren en l'homologació:
  
- El desenvolupament dels sòls urbanitzables que se reclassifiquen exigix la prèvia o simultània execució del vial Carrasa de Monrosí. Este vial haurà d'executar-se a càrrec de l'actuació, fins i tot l'enllaç de connexió amb la N-340, i la seua amplària serà la prevista en l'homologació, que és de 18 metres. El projecte d'execució de l'enllaç haurà de ser remés per a la seua aprovació a la Unitat de Carreteres de l'Estat del Ministeri de Foment.
  
- En l'àmbit d'estos sectors de sòl urbanitzable, ha de garantir-se l'ús públic de la franja dels 100 metres de servitud de protecció. A fi d'aconseguir el tractament homogeni del passeig del litoral i la seua integració en el parc públic de xàrcia primària, l'Ajuntament haurà d'adoptar unes bases de programació a tenir en compte per les iniciatives de desenvolupament d'este sòl urbanitzable. A més, s'haurà de garantir, en el desenvolupament de la dita programació, l'execució integral del parc públic de xàrcia primària previst, de forma que l'adscripció parcial d'este als distints sectors no impedisca el seu tractament homogeni i la seua completa execució
  
- En el cas que, en l'àmbit d'estos sectors de sòl urbanitzable, s'acordara per l'administració competent l'execució d'obres de regeneració de la platja, els programes hauran de costejar almenys part del seu import, en la quantia o percentatge que s'establisca.
  
- Quant al tractament de les aigües residuals, s'haurà d'establir un sistema de xàrcies separador per a les aigües pluvials distint de la xàrcia de clavegueram. En el cas que la depuració de les aigües residuals s'efectue a través de l'estació depuradora d'aigües residuals, serà a càrrec del sector el cost de construcció addicional que esta depuració represente.
  
- Els plans parcials de desenvolupament hauran de sotmetre's a informe de la Conselleria de Medi Ambient (quant al tractament de la via ramadera i a la zona de saladar), de la Conselleria competent en matèria de Cultura i de la Divisió de Recursos Hidràulics de la COPUT.
  
2n. Facultar el director general d'Urbanisme i Ordenació del Territori perquè verifique el compliment de les anteriors correccions, després de la qual cosa ordenarà la publicació de l'acord d'aprovació definitiva al butlletí oficial de corresponga?.
  
Segon
  
El ple de l'Ajuntament de Torreblanca, en la sessió de 19 de setembre de 2002, va aprovar un document en què s'incorporen les correccions assenyalades en l'acord de la Comissió Territorial d'Urbanisme.
  
Tercer
  
Mitjançant escrit de 25 de setembre de 2002 l'Ajuntament de Torreblanca va remetre al Servici Territorial d'Urbanisme la documentació aprovada el 29 de juliol, amb l'objecte que es publique l'acord d'aprovació.
  
Fonaments de dret
  
Primer
  
La documentació aprovada pel ple de l'Ajuntament de Torreblanca, el 19 de setembre de 2002, ha incorporat plenament totes les correccions assenyalades per l'acord de la Comissió Territorial d'Urbanisme de Castelló de 22 de juliol de 2002.
  
En este sentit, s'ha previst un traçat del vial a què es referix la Comissió que complix plenament allò que ha establit esta i, a més, s'han incorporat en l'homologació literalment les condicions imposades en l'acord d'aprovació definitiva.
  
Per tant, procedix ordenar la publicació de l'acord d'aprovació definitiva.
  
Segon
  
D'acord amb el que establix l'article 8.b del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, correspon al director general d'Urbanisme i Ordenació Territorial verificar el compliment dels acords dels altres òrgans urbanístics de la Generalitat i ordenar la seua publicació segons el que disposa l'article 41 de la Llei 6/1994, de 15 de novembre, Reguladora de l'Activitat Urbanística.
  
En virtut de tot el que antecedix, i de conformitat amb l'informe del Servici Territorial d'Urbanisme de Castelló, resolc
  
Ordenar la publicació de l'acord de la Comissió Territorial d'Urbanisme de Castelló, de 22 de juliol de 2002, d'aprovació de l'homologació del litoral del municipi de Torreblanca, amb la qual cosa este instrument de planejament entrarà en vigor?.
  
De conformitat amb això, es publica el següent acord de la Comissió Territorial d'Urbanisme de Castelló:
  
La Comissió Territorial d'Urbanisme de Castelló, en la sessió de 22 de juliol de 2002, va adoptar, entre altres, el següent acord:
  
?Vist l'expedient relatiu a l'homologació del litoral de Torreblanca, i de conformitat amb els següents,
  
Antecedents
  
Primer
  
El ple de l'Ajuntament de Torreblanca, en la sessió de 26 d'octubre de 2000, va acordar exposar al públic l'homologació, la qual cosa es va portar a terme mitjançant anuncis publicats en el Diari Oficial de la Generalitat Valenciana, de 7 de novembre de 2000, i en el periòdic Mediterráneo, de 8 de novembre de 2000. Transcorregut el període d'informació al públic, durant el qual es van formular diverses al·legacions, el ple de l'Ajuntament va aprovar provisionalment l'homologació l'11 de juny de 2001, després de la qual cosa l'expedient es va remetre per a la seua aprovació definitiva.
  
El ple de l'Ajuntament de Torreblanca, en la sessió de 29 de novembre de 2001, va acordar introduir en el document les observacions derivades de l'informe de la Direcció General de Costes, així com la relativa a l'exclusió de la via ramadera declarada necessària. Amb posterioritat, en la sessió de 18 de gener de 2002, es va aprovar una nova documentació complementària, amb el mateix fi. Finalment, en la sessió de 8 de juliol de 2002, el ple de l'Ajuntament de Torreblanca va aprovar un annex a l'homologació.
  
Segon
  
El document d'homologació està compost d'una part escrita i de plànols. Com a annex s'incorpora l'Estudi d'Impacte Ambiental.
  
Tercer
  
L'objecte del document és l'homologació a la Llei 6/1994, de 15 de novembre, Reguladora de l'Activitat Urbanística (en avant LRAU), del litoral del terme municipal de Torreblanca, les normes subsidiàries de planejament del qual es van aprovar definitivament el 7 de març de 1991.
  
L'homologació del litoral de Torreblanca inclou la totalitat de l'àmbit denominat Torrenostra, tant la zona nord, en la qual es preveu un ús residencial, com en la zona sud, en la qual s'arreplega l'existència de l'espai natural del Prat.
  
L'espai natural del Prat, emplaçat al sud del nucli de Torrenostra, s'integra en l'homologació i manté la seua classificació d'espai natural especialment protegit. L'homologació assenyala que és voluntat municipal que els valors mediambientals d'esta àrea siguen referent en el propi desenvolupament urbanístic de l'àmbit litoral situat al nord de l'actual nucli de població de Torrenostra.
  
En relació al nucli urbà actual de Torrenostra l'homologació manté els seus límits, determinats per la consolidació de les edificacions, de manera que s'integra en l'homologació mitjançant la conservació de la seua classificació com a sòl urbà.
  
En el nord del litoral l'homologació preveu vuit sectors de sòl urbanitzable residencial, la qual cosa suposa la reclassificació dels sectors 7, 8, 9 i 10 de sòl no urbanitzable a urbanitzable.
  
L'homologació preveu una xàrcia primària de parc públic suficient per a la població prevista en el litoral, la qual s'adscriu als distints sectors de sòl urbanitzable.
  
D'un altre costat, l'homologació incorpora com a directriu d'evolució urbana el tractament homogeni de la costa, de manera que s'assegure l'ús públic del dit espai en aquells àmbits en què siga possible, per la qual cosa s'establix la directriu que a través del desenvolupament urbanístic no s'impedirà la creació d'un gran passeig marítim paral·lel al mar.
  
El resum de superfícies, quant al sòl urbanitzable, és el següent:
  
Sector Superfície Xàrcia primària Total àrea Aprofitament
  
 adscrita repartiment tipus
  
Sector 1 521.052 13.952 968.610 0,38
  
Sector 2 212.449 7.963 991.560 0,38
  
Sector 3 988.915 7.474 003.383 0,38
  
Sector 4 945.710 7.977 921.292 0,38
  
Sector 7 542.721 4.415 374.513 0,38
  
Sector 8 563.087 4.191 693.919 0,38
  
Sector 9 987.812 86.104 685.612 0,38
  
Sector 82 688.586 55.315 309.159 0,38
  
Total 2.648.886 95.806 2.586.037
  
Quart
  
La Direcció General de Costes del Ministeri de Medi Ambient ha emés informe amb data 4 setembre de 2001 i 1 de febrer de 2002.
  
La Direcció General de Planificació i Gestió del Medi de la Conselleria de Medi Ambient ha emés la Declaració d'Impacte Ambiental el 23 de maig de 2002.
  
Consta en l'expedient que s'han emés informes per part de la Direcció General de Promoció Cultural i Patrimoni Artístic de la Conselleria de Cultura i Educació i per la Confederació Hidrogràfica del Xúquer. S'han sol·licitat informes del Servici de Carreteres de la Diputació Provincial, sense que, transcorregut el termini legal, s'haja emés informe.
  
El 10 de juliol de 2002 va ser emés informe per la Inspecció de Patrimoni Artístic de la Conselleria de Cultura i Educació.
  
El 12 de juliol de 2002 va ser emés informe pel Servici d'Ordenació Territorial de la Direcció General d'Urbanisme i Ordenació Territorial.
  
Fonaments de dret
  
Primer
  
La tramitació de la present homologació ha sigut correcta, de conformitat amb el que establixen l'article 38 i següents de la LRAU, així com en l'article 158 i següents del Reglament de Planejament de la Comunitat Valenciana, aprovat pel Decret 201/1998, de 15 de desembre (en avant RPCV), així com en la Instrucció de Planejament 1/1996, de 23 de gener, sobre l'homologació de plans a la LRAU, aprovada per Orde de 29 de març de 1996 (Instrucció de Planejament 1/1996).
  
Segon
  
La documentació està completa, en compliment del que disposa l'article 27 en relació amb el 55.1 de la LRAU, així com l'article 45 i següents del RPCV, això en relació amb la Instrucció de Planejament 1/1996.
  
Tercer
  
La proposta que ara s'examina suposa la reclassificació de quatre sectors de sòl no urbanitzable a urbanitzable, amb una superfície total de 1.639.525 de m2.
  
La legislació urbanística valenciana preveu la possibilitat que, durant la vigència d'un planejament general, puguen plantejar-se noves actuacions integrades no previstes en el Pla que impliquen la reclassificació de sòl no urbanitzable comú en urbanitzable. Esta reclassificació pot dur-se a terme a través del Pla Parcial reclassificatori previst en l'article 83.2.C del RPCV, si bé no hi ha cap inconvenient que tal reclassificació puga efectuar-la directament l'Ajuntament mitjançant una modificació puntual efectuada amb ocasió d'una homologació.
  
Les modificacions puntuals que reclassifiquen sòl no urbanitzable en urbanitzable hauran de complir igualment algun dels requisits establits per l'article 83.2.C del RPCV per als plans parcials reclassificatoris. Entre els requisits establits per l'article 83.2.C del RPCV destaquen els relatius que l'actuació, encara que imprevista, siga compatible amb l'estructura urbanística del Pla General, que no es desvirtuen les opcions de l'ordenació original del planejament vigent i que l'actuació no s'opose a les directrius definitòries de l'estratègia d'evolució urbana i ocupació del territori establides en el Pla General. Es tracta, en definitiva, de valorar si l'ordenació estructural actual pot integrar-se coherentment en el nou model resultant d'agregar l'àrea que se reclassifica sense necessitat d'introduir en aquella canvis rellevants. Estes exigències seran també aplicables a aquells casos en què la reclassificació s'efectua a través d'una modificació del planejament.
  
En el cas de municipis amb plans generals o Normes Subsidiàries de Planejament encara no adaptats a la LRAU, l'aplicació de l'article 83.2.C del RPCV no està exempta de dificultat, atés que, com no està formalment identificada l'ordenació estructural del planejament general (incloses les directrius), no és fàcil efectuar el juí de compatibilitat que exigix el precepte. Si es tracta de reclassificacions d'escassa importància, és suficient amb l'homologació sectorial annexa al pla parcial, però en el cas de reclassificacions de gran envergadura l'homologació sectorial pot no ser prou.
  
Quan ens trobem davant d'una reclassificació de gran envergadura, només si esta va acompanyada d'una homologació territorialment més extensa del planejament general serà possible comprovar que la nova actuació integrada complix els requisits establits en el citat article 83.2.C. En tals casos, serà funció d'eixa homologació la identificació dels elements de l'ordenació estructural del municipi, verificant que la nova actuació encaixa dins d'eixa estructura urbanística sense introduir canvis en les determinacions del Pla que s'homologa que exigisquen la seua completa revisió. En definitiva, en estes grans reclassificacions, només si hi ha eixa homologació més àmplia que identifique formalment l'ordenació estructural i les directrius del planejament serà possible verificar que la nova actuació encaixa dins dels requisits que als plans parcials reclassificatoris establix l'article 83.2.C del RPCV.
  
La necessitat de complementar l'actuació reclassificadora de gran envergadura amb l'homologació global del planejament general podrà modular-se en el cas de nuclis clarament diferenciats dins del municipi, en els quals, en funció de les característiques del cas concret, serà suficient amb l'homologació d'eixa part territorialment diferenciada del terme municipal. Açò succeïx en particular en el supòsit de nuclis de població costers separats del nucli de la població.
  
Tenint en compte tot l'anteriorment exposat, es considera adequat que, en el present cas, esta reclassificació de quatre sectors vinga acompanyada de l'homologació de tot el litoral de Torrenostra, el qual forma un nucli territorialment diferenciat dins del terme municipal de Torreblanca.
  
En este cas, la necessitat de procedir a una homologació d'esta amplitud territorial es derivava ja de l'acord de la Comissió Territorial d'Urbanisme de Castelló de 27 de gener de 2000, pel qual es va suspendre l'aprovació definitiva de l'homologació sectorial dels sectors VII i VIII mentre no s'efectuaren determinades justificacions, les quals exigien una consideració territorialment més àmplia de l'homologació. Va ser precisament arran d'este acord de suspensió quan l'Ajuntament de Torreblanca es va plantejar la necessitat de redactar l'homologació del litoral del municipi. Així les coses, es considera adequada la fórmula utilitzada d'homologació de tot el litoral del municipi.
  
Quart
  
Estes noves actuacions no previstes en el planejament general que suposen importants reclassificacions de sòl no urbanitzable a urbanitzable plantegen també la qüestió de determinar quines han de ser les condicions de connexió i integració de la nova urbanització, així com la necessitat, si és procedent, de suplementar les infraestructures existents.
  
La possibilitat que el desenvolupament de nous sòls urbanitzables puga determinar l'obligació d'executar infraestructures externes de connexió s'establix expressament en la legislació bàsica estatal. L'article 18 de la Llei estatal 6/1998, de 13 d'abril, de Règim del Sòl i Valoracions (en avant LRSV), en regular els deures dels propietaris del sòl urbanitzable, inclou al punt 2 el deure de ?cedir obligatòriament i gratuïtament el sòl necessari per a l'execució dels sistemes generals que el planejament general, si és procedent, incloga o adscriga a l'àmbit corresponent?, afegint al punt 3 el deure de ?costejar i, si és procedent, executar les infraestructures de connexió amb els sistemes generals exteriors a l'actuació i, si és procedent, les obres necessàries per a l'ampliació o reforços dels dits sistemes requerits per la dimensió i densitat d'esta i les intensitats d'ús que esta genere?.
  
Al seu torn, l'article 30.1 de la LRAU, en els seus apartats A, B i C establix el següent:
  
?Els programes han de cobrir sempre els següents objectius imprescindibles:
  
A. La connexió i integració adequades de la nova urbanització amb les xàrcies d'infraestructures, comunicacions i servicis públics existents.
  
B. Suplementar les infraestructures i espais públics o reserves dotacionals en el que siga necessari per a no minvar ni desequilibrar els nivells de qualitat, quantitat o capacitat de servicis existents o desitjables.
  
C. Urbanitzar completament la unitat o unitats d'execució que constituïsquen l'objecte del programa i realitzar les obres públiques complementàries que es necessiten per a complir el que disposen els apartats anteriors, i fer tot això amb subjecció a terminis detallats?.
  
A més, una de les comeses de l'homologació, tal com resulta de l'apartat 8 de la Instrucció de Planejament 1/1996, és la fixació de les condicions de connexió per a cada actuació integrada.
  
De les disposicions legals citades es deriva que el desenvolupament de noves actuacions urbanístiques d'envergadura ha d'estar condicionat a la corresponent execució de les necessàries connexions i fins i tot a obres d'ampliació i suplementació de les infraestructures necessàries per a adequar estes a les noves necessitats creades per la pròpia actuació, tot el qual ha d'estar expressament previst en el document d'homologació. Així s'assenyala expressament en l'article 83. C.3r del RPCV, segons el qual, en el cas de plans parcials reclassificatoris ?s'ha d'assegurar el suplement de dotacions de xàrcia primària que exigisca l'ampliació del sòl urbanitzable i la seua deguda integració en l'estructura urbanística del Pla?.
  
D'un altre costat, l'article 40.1.B de la LRAU establix que una de les comeses de la Comunitat Autònoma en l'aprovació definitiva del planejament és la d'?assegurar que el model de creixement triat pel municipi respecta l'equilibri urbanístic del territori, sense esgotar els seus recursos, ni saturar les infraestructures supramunicipals o desvirtuar la funció que els és pròpia?, a la qual cosa, a més, l'últim paràgraf del número 1 del mateix article afig que ?la Generalitat Valenciana no podrà aprovar definitivament els plans que incórreguen en infracció d'una disposició legal estatal o autonòmica?. Per la qual cosa correspon a la Comunitat Autònoma, en el moment de l'aprovació definitiva d'estos planejaments reclassificatoris, verificar el compliment d'estos requisits que s'han comentat.
  
En concret, i amb caràcter general, estes reclassificacions hauran de contenir les següents previsions:
  
- Indicació de quins elements de la xàrcia primària han de desenvolupar-se abans o simultàniament a l'actuació, per ser imprescindible per a l'adequada integració i connexió de la nova urbanització amb el seu entorn (article 126.1a RPCV). En este sentit, la pròpia homologació haurà d'establir les noves xàrcies primàries suplementàries, de manera que el nou sector no minore els nivells de qualitat dels existents. En particular, haurà d'establir-se el viari suplementari de connexió de l'actuació en termes tals que no sature les infraestructures ja existents.
  
- Indicació de l'obligatorietat d'acompanyar al document de planejament parcial de certificat municipal que acredite la disponibilitat del subministrament d'aigua potable que assegure la suficiència d'este, amb anàloga regularitat a la que gaudisquen la resta de construccions del terme municipal i faça constar que la nova urbanització no comportarà minva addicional respecte a les disponibilitats de cabal existents (article 126.4a del RPCV).
  
- Previsió del sistema de depuració d'aigües residuals. En el cas que s'haja de connectar amb la xàrcia municipal, haurà d'assegurar-se que la depuradora existent és suficient; cas contrari, el desenvolupament de l'actuació haurà de quedar condicionat a l'execució de la prèvia o simultània ampliació de l'estació depuradora.
  
És necessari insistir en la necessitat que, com a condició de desenvolupament, ha de suplementar-se la xàrcia viària de comunicació de l'actuació amb el nucli de població, això mitjançant vials de dimensió suficient per a satisfer les demandes originades pel nou sector, sense sobrecarregar els existents amb anterioritat. L'execució d'estos vials ha de ser una condició prèvia o simultània perquè el nou sòl urbanitzable puga ser programat, garantint així que quede adequadament connectat i integrat amb les xàrcies d'infraestructures exteriors, sense minvar i desequilibrar els nivells de qualitat, quantitat i capacitat de servici anteriors. En este sentit, és indubtable que la gran rellevància de la nova urbanització suposa que la seua implantació provocarà un important increment en l'ús de les xàrcies primàries d'accés, per la qual cosa, i per a mantenir la seua capacitat, és també exigible l'execució d'estos vials com a condicions de connexió de l'actuació.
  
El compliment en este tipus de reclassificacions del que disposa l'article 55. 5 de la LRAU (que es referix a una especial participació pública en les plusvàlues que es generen), així com l'obligació de complir tots els objectius assenyalats en l'article 30.1 de la LRAU, permeten que esta suplementació d'infraestructures puga fins i tot ser a càrrec d'estes actuacions.
  
Cinqué
  
A més de l'anterior, en el present cas, donada l'especial incidència d'esta homologació reclassificatòria sobre el litoral, han d'efectuar-se també altres consideracions generals des de les quals haurà d'examinar-se el document sotmés a aprovació definitiva.
  
L'article 31.9 de l'Estatut d'Autonomia de la Comunitat Valenciana establix que la Generalitat Valenciana té competència exclusiva sobre la matèria d'?ordenació del territori i del litoral?. En l'exercici de la dita competència la Generalitat Valenciana, a través de la Conselleria d'Obres Públiques, Urbanisme i Transports, pot portar a terme una activitat de delimitació dels diversos usos a què pot destinar-se el sòl o espai físic territorial que forma el litoral.
  
El litoral, com ha assenyalat el Tribunal Constitucional en la seua sentència 149/1991, de 4 de juliol, citant la Carta Europea del Litoral, és ?essencial per al manteniment dels equilibris naturals que condicionen la vida humana, ocupa un lloc estratègic en el desenvolupament econòmic i en la reestructuració de l'economia mundial, és suport de les activitats econòmiques i socials que creen ocupació per a la població resident, és indispensable per a la recreació física i psíquica de les poblacions sotmeses a la pressió creixent de la vida urbana i ocupa un lloc essencial en les satisfaccions estètiques i culturals de la persona humana?.
  
D'esta manera, és competència autonòmica assegurar la racional utilització del litoral, harmonitzant, en atenció als específics valors presents en cada cas, la seua conservació amb la seua possible utilització amb fins d'oci, residència i turisme. Tot això, a més, respectant les competències estatals en matèria de costes i l'autonomia municipal constitucionalment garantida.
  
El 12 de juliol de 2002 va ser emés informe pel Servici d'Ordenació Territorial de la Direcció General d'Urbanisme i Ordenació del Territori, en el qual, després d'una descripció de l'actuació, s'assenyala el següent:
  
?Des del punt de vista territorial la proposta cal entendre-la com una oportunitat per a millorar i requalificar un espai que objectivament no presenta valors naturals que el facen mereixedor d'una especial protecció (l'expedient té Declaració d'Impacte Ambiental acceptable als efectes ambientals). A més, si s'analitza aïlladament el model territorial del litoral de Torreblanca, es pot concloure que este és altament sostenible, ja que té més de la meitat de la seua costa protegida (Parc Natural del Prat de Cabanes-Torreblanca).
  
Ara bé, açò no implica que l'actuació no haja de complir unes rigoroses exigències de qualitat que justifiquen el seu desenvolupament. En estos moments només es poden admetre propostes territorials que aporten valor afegit i contribuïsquen a requalificar el model territorial del litoral valencià.
  
Per això, a més de complir les condicions exigibles amb caràcter general a qualsevol nou desenvolupament urbanístic (garantir les condicions adequades de connexió, no produir sobrecàrregues o minves en els servicis, garantir el subministrament d'aigua, etc.), l'actuació ha d'assumir altres importants càrregues.
  
En este sentit, s'ha de garantir, com a mínim, l'ús públic dels primers 100 metres, corresponents a la servitud de protecció de la Llei de Costes.
  
Al seu torn, atés que la proposta es concep com un desenvolupament residencial i turístic, ha de contribuir a l'estabilització de la línia de costa i posterior regeneració de la platja, ja que esta es tracta del principal recurs que justifica l'actuació.
  
Finalment, hauria d'evitar-se plantejar, amb caràcter exclusiu, models d'ocupació extensius, ja que consumixen molts més recursos (aigua, sòl, etc.) sense a penes contrapartides. Els models intensius permeten alliberar més sòl i la introducció d'usos terciaris complementaris, contribuïxen a la desitjable desestacionalització en l'ocupació del litoral-
  
D'esta manera, cal efectuar una valoració positiva de l'actuació, des del punt de vista de la seua incidència sobre l'ordenació del litoral, si bé, en els termes que després s'explicitaran, hauran de complir-se els condicionants assenyalats en l'informe del Servici d'Ordenació Territorial.
  
Sisé
  
El document d'homologació inclou expressament les condicions de desenvolupament exigibles per al sòl urbanitzable residencial, i establix també determinacions en relació amb el tractament adequat del litoral.
  
D'un costat, l'apartat 5.7 del document d'homologació fixa la seqüència lògica de desenvolupament, establint, entre altres coses el següent:
  
?Serà necessari, a fi d'escometre el desenvolupament urbanístic dels sectors situats al nord del vial estructural Carrasa de Monrosí (que són els que es reclassifiquen?) la prèvia o simultània execució d'este, de manera que es garantisca la connexió dels sòls urbanitzables amb l'accés a la N-340 i l'autopista A-7.
  
- Qualsevol sector, una vegada establida la seua ordenació detallada, per a l'execució urbanística del seu total àmbit, o, si és procedent, de la unitat o unitats d'execució que en el seu perímetre estiguen previstes, serà necessari que el programa i el projecte d'urbanització garantisquen la realització de totes les infraestructures necessàries i servici urbanístics a fi de dotar a les parcel·les resultants del caràcter de solar. A més, el dit àmbit haurà de garantir la connexió de tals infraestructures i servicis urbanístics a la trama urbana ja urbanitzada i en servici, almenys a través d'una de les vies definides en este instrument de xàrcia primària viària.
  
- Les infraestructures i servicis urbanístics que s'executen en cada sector, unitat o unitats d'execució, hauran de garantir el seu servici i aptitud no sols per al propi àmbit del programa, sinó que estos hauran de tenir els calibres i les característiques necessàries a fi de possibilitar els seus servicis i connexions amb la resta de sectors confrontants de manera que, una vegada desenvolupats urbanísticament tots ells, les infraestructures i servicis executats formen una estructura única integrant una vertadera malla urbana totalment urbanitzada i connectada a l'actual sòl urbà»
  
Al seu torn, per a cada fitxa de planejament dels sectors s'establixen unes condicions addicionals de connexió i desenvolupament. Estes condicions han sigut incorporades en l'annex aprovat pel ple de l'Ajuntament el 8 de juliol de 2002.
  
Pel que fa a condicions de connexió i integració, per a cada un dels sectors, a més dels generals, s'assenyalen en l'homologació les següents condicions:
  
?-Garantir el proveïment d'aigua potable a través de certificat escrit de la companyia subministradora del servici. Així mateix s'haurà d'obtenir la concessió d'aigua per a l'adequada dotació de l'actuació, atorgada per l'organisme de conca, amb remissió a la Direcció General de Planificació i Gestió del Medi Ambient, de la còpia de la referida concessió.
  
- Estudi de no inundabilitat, el qual s'inclourà en el projecte d'urbanització.
  
- Garantir l'adequada depuració de les aigües residuals, tant en la seua capacitat com en la seua qualitat. Quant a la gestió de les aigües residuals, el desenvolupament del sòl urbanitzable queda supeditat a l'acceptació per part de l'òrgan gestor de l'Estació Depuradora d'Aigües Residuals en relació a l'increment dels volums. En el supòsit que no fora possible assumir el citat increment en la instal·lació actual o en l'ampliació prevista, el sector haurà de dotar-se del seu propi sistema de depuració.
  
- En qualsevol cas, serà d'aplicació l'ordenança d'abocaments a la xàrcia municipal de clavegueram d'aplicació en tot el terme municipal, la qual s'ajusta al que preveu el model elaborat a l'efecte entre la Generalitat Valenciana i la Federació Valenciana de Municipis i Províncies.
  
- Quant a altres distints tipus de residus que es generen de l'actuació, estos no podran arreplegar-se de manera provisional en les zones de vegetació natural.
  
- El projecte d'urbanització haurà d'incloure la realització de dues xàrcies distintes per al proveïment d'aigua, una per a reg i piscines i una altra d'aigua potable per a consum.
  
- El sòl adscrit al sector i destinat a P-QL Parc Públic de Xàrcia Primària, serà executat i cedit a càrrec d'este, condició que haurà de garantir-se a través de la programació i planejament de desenvolupament futur?.
  
A més de tot això, l'homologació establix determinades directrius directament relacionades amb un ús racional i respectuós del litoral. En concret establix entre altres les següents directrius:
  
- (.) la implantació d'un model urbà que siga racional amb l'ocupació del sòl, que compatibilitze els recursos i valors naturals amb la pròpia evolució urbana, de tal manera que el creixement es produïsca de manera ordenada i seqüencial, aconseguint al mateix temps les dotacions públiques necessàries simultàniament al propi creixement i fins i tot amb implantacions anteriors a este (...).
  
- Obtenir una gran dotació pública que tindrà la consideració de xàrcia primària de zona verda (...).
  
- Programar el creixement de la zona costera d'acord a un ús, tipologia i aprofitaments de baixa densitat, compatibilitzant els esmentats usos amb implantacions de zones esportives de gran extensió i qualitat, evitant de manera frontal el creixement desmesurat (...).
  
- El tractament homogeni de tota la costa litoral inclosa en l'àmbit territorial de l'homologació (situada al nord del nucli de Torrenostra), a través del qual quede assegurada la creació futura d'un passeig litoral, directriu que serà condicionant a preveure en el planejament de desenvolupament i este s'integrarà en el futur parc de xàrcia primària?.
  
Quant al parc públic de xàrcia primària, l'apartat 0.7.1.2 de l'homologació establix com a condició de desenvolupament dels sectors el següent:
  
?S'integra com a element de la xàrcia estructural una superfície de 95. 806 m2 (...) i haurà de ser executat i cedit amb càrrega a cada un dels sectors a què està adscrit d'acord amb el que s'establix en les corresponents fitxes de planejament?.
  
Seté
  
Les directrius contingudes en l'homologació, així com les condicions d'integració i desenvolupament, tant les genèriques, com les específiques per als sectors incloses en l'annex a l'homologació aprovades per l'Ajuntament de Torreblanca el 8 de juliol de 2002, poden considerar-se suficients als efectes del compliment dels requisits a què s'ha fet referència en els fonaments quart i cinqué, això amb les matisacions i condicions addicionals que a continuació s'assenyalaran:
  
a. Tal com s'indica en el document d'homologació, el desenvolupament dels sòls urbanitzables que es reclassifiquen exigirà la prèvia o simultània execució del vial Carrasa de Monrosí. Este vial haurà d'executar-se a càrrec de l'actuació, fins i tot l'enllaç de connexió amb la N-340, i la seua amplària serà la prevista en l'homologació, que és de 18 metres. A l'efecte, el projecte d'execució de l'enllaç haurà de ser remés per a la seua aprovació a la Unitat de Carreteres de l'Estat del Ministeri de Foment.
  
b. Com s'ha dit, una de les directrius de l'homologació és la creació d'un parc de litoral. El compliment d'esta directriu ha de suposar que, en l'àmbit d'estos sectors de sòl urbanitzable, haja de garantir-se l'ús públic de la franja dels 100 metres de servitud de protecció. A fi d'aconseguir el tractament homogeni del passeig del litoral i la seua integració en el parc públic de xàrcia primària, l'Ajuntament haurà d'adoptar unes bases de programació (article 45.2.A de la LRAU) a tenir en compte per les iniciatives de desenvolupament d'este sòl urbanitzable. A més, haurà de garantir-se, en el desenvolupament de la dita programació, l'execució integral del parc públic de xàrcia primària previst, de forma que l'adscripció parcial d'este als distints sectors no impedisca el seu tractament homogeni i la seua completa execució
  
c. En el cas que, en l'àmbit d'estos sectors de sòl urbanitzable, s'acordara per l'administració competent l'execució d'obres de regeneració de la platja, els programes hauran de costejar almenys part del seu import, en la quantia o percentatge que s'establisca.
  
d. Quant al tractament de les aigües residuals, s'haurà d'establir un sistema de xàrcies separador per a les aigües pluvials distint de la xàrcia de clavegueram. En el cas que la depuració de les aigües residuals s'efectue a través de l'estació depuradora d'aigües residuals, serà a càrrec del sector el cost de construcció addicional que esta depuració represente per a l'Entitat gestora de la depuradora. A fi de verificar el compliment d'esta condició, l'aprovació del pla parcial exigirà l'informe previ de la Divisió de Recursos Hidràulics de la COPUT.
  
Així, i amb estes condicions, l'actuació prevista pot dir-se que s'integra en termes suficients als efectes del que assenyala el fonament de dret cinqué i que, a més, esta (complint a més la resta de condicions assenyalades en l'homologació i en la Declaració d'Impacte Ambiental) suposa una ordenació del litoral no incompatible amb els principis assenyalats en el fonament cinqué.
  
Huité
  
L'expedient d'homologació, per afectar el litoral, ha sigut sotmés a informe de la Direcció General de Costes del Ministeri de Medi Ambient, això de conformitat amb el que establix l'article 117 de la Llei 22/1988, de Costes.
  
La Direcció General de Costes va emetre un primer informe desfavorable amb data 4 de setembre de 2001, el qual, bàsicament, plantejava la necessitat d'establir també la línia de delimitació probable en el nucli urbà de Torrenostra. L'Ajuntament de Torrreblanca, mitjançant escrit de 2 d'octubre de 2001, va comunicar la seua disconformitat amb l'informe i va sol·licitar del Servici Territorial d'Urbanisme que resolguera esta discrepància segons el procediment previst en l'article 38.2.c de la LRAU, això amb anterioritat a la resolució d'aprovació definitiva. Efectuades les actuacions corresponents, el Servici Territorial d'Urbanisme de Castelló, amb data 14 de novembre de 2001, va comunicar a l'Ajuntament de Torreblanca el següent:
  
?1. L'objecció que s'efectua per part de la Direcció General de Costes del Ministeri de Medi Ambient en relació amb l'homologació de Torrenostra (línia de delimitació i traçat del passeig marítim) afecta directament el nucli de competències pròpies de l'estat en matèria de costes, la qual cosa determina que l'informe del dit centre tinga caràcter vinculant, segons el que disposa l'article 117 de la Llei de Costes. D'esta manera, la possible discrepància en el moment de l'aprovació definitiva del Pla hauria de resoldre's pel procediment previst en l'apartat segon de l'article 117 de la Llei de Costes, sense que en este cas siga d'aplicació el procediment de l'últim paràgraf de l'article 38.2 de la LRAU.
  
2. D'esta manera, i ja que les objeccions que planteja la Direcció General de Costes ho són en assumptes de la seua competència i l'informe té en este cas el caràcter de vinculant, se li recorda la necessitat que s'incorporen en el document d'homologació les modificacions precises per a poder obtenir l'informe favorable de la dita Direcció General?.
  
Finalment, l'Ajuntament de Torreblanca, en sessió de 29 de novembre de 2001, va acordar introduir en el document les correccions exigides per la Direcció General de Costes, representant la línia de delimitació encara vigent, la línia de delimitació probable que es tramita actualment i la línia de la zona de servitud de protecció probable.
  
A la vista de la nova documentació, la Direcció General de Costes del Ministeri de Medi Ambient ha emés informe favorable amb data 1 de febrer de 2002.
  
Nové
  
Sense perjuí de l'informe favorable emés per la Direcció General de Costes del Ministeri de Medi Ambient, ha de verificar-se el compliment per part de l'homologació del que establix l'article 25 de la Llei de Costes quant a la prohibició de construcció de la zona de servitud de determinades vies de comunicació.
  
En concret, l'article 25.1.b de la Llei de Costes assenyala que ?en la zona de servitud de protecció estaran prohibits (...) la construcció o modificació de vies de transport interurbana i les d'intensitat de trànsit superior a les que es determine reglamentàriament?. Al seu torn, l'article 45.3 del Reglament per al desenvolupament i execució de la Llei de Costes, aprovat pel Reial Decret 1471/1989, d'1 de desembre, establix el següent:
  
?La prohibició de construcció o modificació de vies de transports, a què es referix la lletra b) de l'apartat 1, s'entendrà per a aquelles el traçat de les quals discórrega longitudinalment al llarg de la zona de servitud de protecció, i queden exceptuades de la dita protecció aquelles altres en què la seua incidència siga transversal, accidental o puntual.
  
El límit per a la intensitat de trànsit de les vies de transport, es fixa en 500 vehicles/dia de mitjana anual en el cas de carreteres?.
  
En els sectors 3 i 4 l'homologació preveu un vial de 24 metres d'ample denominat avinguda de Castelló, el qual s'ubica dins de la zona de servitud, en la seua totalitat en el sector 3 i en part en el sector 4. La importància d'este vial en la connexió d'estos sòls urbanitzables permet deduir sense majors dubtes que la intensitat de trànsit serà superior als 500 vehicles/dia de mitjana anual.
  
A la vista d'això, ha de modificar-se el traçat del vial denominat avinguda de Castelló, almenys a partir de la rotonda de connexió amb el vial en projecte núm.1, cap al nord, de manera que, des de tal punt s'establisca un traçat de la dita avinguda fins a la rotonda situada entre el vial en projecte núm.2 i l'avinguda el Campàs que quede fora de la línia de servitud. Esta alteració en el traçat d'este vial, exigida pel que disposa l'article 25.1.b de la Llei de Costes, en relació amb l'article 45.3 del seu Reglament, exigix modificar únicament el pla d'ordenació núm.5, perquè no afecta la delimitació dels sectors de sòl urbanitzable.
  
Deu
  
El 23 de maig de 2002 es va emetre per la Direcció General de Planificació i Gestió del Medi de la Conselleria de Medi Ambient la Declaració d'Impacte Ambiental, la qual ha sigut notificada al Servici Territorial d'Urbanisme amb data 17 de juny de 2002. Esta Declaració, que resultava preceptiva a l'empara de l'article 43. 2 de la LRAU, per implicar l'homologació reclassificació de sòl no urbanitzable, establix en la seua part dispositiva el següent:
  
?Primer. Estimar acceptable, als sols efectes mediambientals i sense perjuí de l'obtenció de les autoritzacions sectorials que li siguen d'aplicació, el Projecte d'Homologació Modificativa de l'àmbit territorial nucli de Torrenostra que conté els sectors I, II, III, IV, VII, IX, IX i X, el sector format pel propi nucli de Torrenostra i l'àmbit del Paratge Natural en el terme municipal de Torreblanca (Castelló), promogut pel propi Ajuntament, sempre que este es desenvolupe d'acord amb les previsions de l'Estudi d'Impacte Ambiental i es porten a terme les mesures correctores contingudes en este, tot això sempre que no entren en contradicció amb els condicionants d'obligat compliment establits en l'apartat segon i tercer de la present resolució.
  
Segon. El sòl urbanitzable proposat per l'homologació no podrà desenvolupar-se fins que es justifique la disponibilitat de recursos hídrics. S'haurà d'obtenir la concessió d'aigua necessària per a l'adequada dotació de l'actuació, atorgada per l'organisme de conca, i s'ha de remetre còpia d'esta a esta Direcció General, i s'ha d'indicar el volum i ús concret d'aigua concedida. Esta Direcció General haurà d'emetre resolució expressa relativa a la documentació sol·licitada.
  
Tercer. Com a condicionants a complir per a la realització de les obres i el funcionament de l'activitat, s'establixen els següents:
  
1. No s'estima acceptable la inclusió de la via ramadera núm.1 de Torreblanca, Carrerada del Mar- bé de domini públic de la Generalitat Valenciana - classificada per l'Orde Ministerial d'1 de juliol de 1974 (BOE de 3-IX-1974 i BOP de 21 IX. 74), amb 75,22 m d'amplària legal i aprovada la delimitació d'esta per Orde de 21 de febrer de 2002, de la Conselleria d'Economia, Hisenda i Ocupació, segons la proposta d'homologació tramitada, i haurà d'estar lliure en tota la seua amplària d'obstacles que puguen pertorbar el trànsit normal dels bestiars, i ha de ser respectada en tot el seu traçat i amplària d'acord amb el que disposa la Llei 3/95, de 3 de març, de Vies Ramaderes. Per tant, la via ramadera haurà de quedar exempta del procés d'urbanització, i els usos sobre esta són els definits en la Llei 3/95, prèvia autorització de la Direcció Territorial de la Conselleria de Medi Ambient.
  
2. Respecte a la capacitat de depuració i normativa per a la correcta gestió de les aigües residuals generades en el sòl urbanitzable residencial es tindran en compte els següents punts:
  
2.1. El desenvolupament del sòl urbanitzabe d'ús residencial quedarà supeditat a l'acceptació de l'òrgan gestor de l'Estació Depuradora d'Aigües Residuals de l'admissió per a tractament en les actuals instal·lacions o en l'ampliació prevista, segons l'informe emés per l'Entitat de Sanejament d'Aigües, haurà de dotar-se el sector del seu propi sistema de depuració.
  
2.2. En qualsevol cas, l'ordenança d'abocament a la xàrcia municipal de clavegueram, que serà d'aplicació en tot l'àmbit del terme municipal, s'ajustarà al que preveu el model elaborat a l'efecte conjuntament per l'Entitat de Sanejament de la Generalitat Valenciana i la Federació Valenciana de Municipis i Províncies.
  
3. S'haurà d'obtenir de la Direcció General de Patrimoni Artístic de la Conselleria de Cultura, Educació i Ciència, informe favorable al projecte d'homologació, el qual resultarà vinculant, amb anterioritat a l'aprovació definitiva del document urbanístic, i s'ha de donar compliment a les correccions indicades en l'informe emés per la dita Direcció General, tal com es transcriu en el corresponent informe sectorial de la present declaració.
  
No obstant això, una vegada emés informe favorablement i aprovat definitivament, si durant les tasques de construcció es produïra qualsevol troballa arqueològica, es paralitzaran immediatament les obres i es comunicarà la troballa a la Direcció General de Patrimoni Artístic de la Conselleria de Cultura, Educació i Ciència, i s'adoptaran les mesures pertinents per a la seua protecció i conservació, de conformitat amb el que preveu la Llei 4/98, d'11 de juny, de la Generalitat Valenciana, de Patrimoni Cultural Valencià.
  
4. Els terrenys dibuixats com a saladar en els plànols d'Unitats de Paisatge (plànol núm.9) i vegetació (plànol núm.8) del projecte, que es troben afectats pel sòl urbanitzable, una vegada exclòs d'este la via ramadera núm.1 Carrerada del Mar, hauran de destinar-se a parc públic i zones verdes, amb fins de regeneració dels ecosistemes i aprofitament educatiu ambiental, i han de quedar inalterades les característiques de l'hàbitat existent. Qualsevol actuació que afecte estes zones i prèviament a l'execució de les obres haurà de comunicar-se a la Direcció Territorial de la Conselleria de Medi Ambient, i s'ha d'obtenir informe favorable d'esta.
  
5. Es garantirà l'adequada gestió dels distints tipus de residus que genere l'actuació, i queda totalment prohibit els arreplegaments provisionals d'estos en les zones de vegetació natural.
  
6. Es compliran totes i cada una de les mesures correctores proposades en l'Estudi d'Impacte Ambiental i les indicades en els informes sectorials, els quals s'han indicat en la present Declaració d'Impacte Ambiental?.
  
L'annex de l'homologació aprovat per l'Ajuntament de Torreblanca el 8 de juliol de 2002 ha incorporat estes condicions de la Declaració d'Impacte Ambiental. En examinar les condicions de connexió i integració dels sectors ja s'han transcrit les condicions addicionals incorporades en l'annex, les quals transcriuen els punts segon i tercer apartats 2, 5 i 6. Examinarem ara amb detall en quina mesura es complixen les exigències de la Declaració d'Impacte Ambiental relatives a la via ramadera (punt tercer apartat 1), a les consideracions de tipus cultural (punt tercer apartat 3) i al tractament del saladar (punt tercer apartat 4).
  
a. La Declaració d'Impacte Ambiental de l'homologació de Torrenostra efectua una observació relativa al tractament urbanístic de determinada via ramadera. En concret, i com ja s'ha indicat, la Declaració establix en este punt el següent:
  
?No s'estima acceptable la inclusió de la via ramadera núm.1 de Torreblanca, Carrerada del Mar- bé de domini públic de la Generalitat Valenciana - classificada per l'Orde Ministerial d'1 de juliol de 1974 (BOE de 3-IX-1974 i BOP de 21 IX 74), amb 75,22 m d'amplària legal i aprovada la delimitació d'esta per Orde de 21 de febrer de 2002, de la Conselleria d'Economia, Hisenda i Ocupació, segons la proposta d'homologació tramitada, i haurà d'estar lliure en tota la seua amplària d'obstacles que puguen pertorbar el trànsit normal dels bestiars, i haurà de ser respectada en tot el seu traçat i amplària d'acord amb el que disposa la Llei 3/95, de 3 de març, de Vies Ramaderes. Per tant, la via ramadera haurà de quedar exempta del procés d'urbanització, i els usos sobre esta són els definits en la Llei 3/95, prèvia autorització de la Direcció Territorial de la Conselleria de Medi Ambient?.
  
No és la primera vegada que la Comissió Territorial d'Urbanisme de Castelló ha d'examinar la qüestió relativa al tractament urbanístic de les vies ramaderes.
  
Tal com ha assenyalat el Tribunal Constitucional (entre altres, en la seua sentència 149/1991, de 4 de juliol) ?la titularitat del domini públic no és, en si mateix, un criteri de delimitació de competències i, en conseqüència, la naturalesa demanial no aïlla a la porció del territori així caracteritzat del seu entorn, ni la sostrau de les competències que sobre eixe aspecte corresponen a altres ens públics». El que, en l'àmbit de l'urbanisme ha portat que el Tribunal Suprem haja establit que «no hi ha incompatibilitat entre la condició de domini públic d'un bé i que este siga classificat com a sòl urbà, atés que la classificació del sòl en alguna de les seues formes no es troba exceptuada per la seua titularitat dominical- (sentència de 28 de gener de 1992 R 755). Per tant, res impedix que l'òrgan urbanístic exercisca les seues competències de planejament urbanístic sobre terrenys qualificats de vies ramaderes, i això sense perjuí que per a executar-lo en els punts en què els afecten siga necessària l'autorització de l'òrgan gestor de la via ramadera. Esta possibilitat que el planejament urbanístic «ordene» les vies ramaderes que afecten la zona urbana o penetren en ella resultava ja clarament de l'article 14. 5 de la Llei de Vies Ramaderes de 27 de juny de 1974 i de l'article 111 del Reglament de Vies Ramaderes, de 31 de novembre de 1978, i s'inferix igualment en l'actualitat de l'article 12 de la vigent Llei 3/1995, de 23 de març, de Vies Ramaderes.
  
En el cas que ara ens ocupa ens vam trobar amb determinades peculiaritats que convé destacar:
  
- L'homologació deixa fora dels sectors de sòl urbanitzable la totalitat de la via ramadera declarada necessària per la Conselleria de Medi Ambient.
  
- L'homologació sí que inclou dins dels sectors l'amplària de la via ramadera declarada sobrant per la Conselleria de Medi Ambient. La inclusió en els sectors de la via ramadera delimitada i no necessària no implica en cap cas la pèrdua de tal condició. Respecte d'esta franja, l'Ajuntament de Torreblanca ha adoptat un acord plenari amb data 12 de juliol de 2002 en el qual ha sol·licitat la desafectació de l'amplària no necessària o parcel·la sobrant, als efectes de la seua transmissió a l'Ajuntament.
  
- En este cas la Declaració d'Impacte Ambiental no establix expressament que la part de la via ramadera declarada innecessària i sobrant haja de quedar classificada com a sòl no urbanitzable, sinó que es limita a establir que quede lliure d'obstacles i que s'excloga del procés urbanitzador.
  
Establit l'anterior, no queda sinó reiterar que no hi ha impediment legal que el planejament urbanístic puga ordenar la franja de via ramadera declarada sobrant, això sense perjuí que la qualificació que s'establisca quan s'efectue l'ordenació detallada siga coherent amb la dita condició i que l'execució del planejament en esta zona presente les seues pròpies peculiaritats, atés que haurà de donar-se intervenció a la Conselleria de Medi Ambient.
  
Així doncs, la condició establida en la Declaració d'Impacte Ambiental en relació amb la via ramadera, atés que l'amplària declarada necessària està fora de l'homologació, haurà de complir-se en el moment en què s'aproven els plans parcials de desenvolupament. Així, i en el cas que en el moment d'aprovar-se estos plans parcials no haguera conclòs el procediment d'alienació de l'amplària de via ramadera sobrant, l'ordenació que establisca el pla parcial haurà de ser objecte d'informe favorable per la Direcció Territorial de Medi Ambient, pel que fa a les vies ramaderes.
  
b. La Declaració d'Impacte Ambiental establix una condició relativa al patrimoni cultural valencià. En efecte, assenyala el següent:
  
?S'haurà d'obtenir de la Direcció General de Patrimoni Artístic de la Conselleria de Cultura, Educació i Ciència, informe favorable al projecte d'homologació, el qual resultarà vinculant, amb anterioritat a l'aprovació definitiva del document urbanístic, i s'haurà de donar compliment a les correccions indicades en l'informe emés per la dita Direcció General, tal com es transcriu en el corresponent informe sectorial de la present declaració.
  
No obstant això, una vegada emés informe favorable i aprovat definitivament, si durant les tasques de construcció es produïra qualsevol troballa arqueològica, es paralitzaran immediatament les obres i es comunicarà la troballa a la Direcció General de Patrimoni Artístic de la Conselleria de Cultura, Educació i Ciència, i s'adoptaran les mesures pertinents per a la seua protecció i conservació, de conformitat amb el que preveu la Llei 4/98, d'11 de juny, de la Generalitat Valenciana, de Patrimoni Cultural Valencià?.
  
L'informe de la Conselleria de Cultura a què fa referència la Declaració, de data 10 d'octubre de 2001, diu el següent:
  
?1. Des del punt de vista del patrimoni arqueològic, l'inventari de jaciments i les mesures correctores són correctes, encara que hauria d'afegir-se que en els jaciments inventariats, tant terrestres com marins, serà d'aplicació el títol tercer de la Llei 4/1998 del Patrimoni Cultural Valencià.
  
2. Els jaciments afectats per l'homologació haurien de tenir la consideració de Béns de Rellevància Local i no Béns d'Interés Cultural, com s'indica en el text. Esta figura de protecció quedaria reservada únicament per a la torre de Torrenostra en virtut de la disposició addicional primera de la citada Llei 4/1998.
  
3. Vista la documentació aportada, l'homologació pot afectar la torre de Torrenostra, segons pla núm.14, considerada Bé d'Interés Cultural segons la disposició addicional primera de la Llei 4/1998 del Patrimoni Cultural Valencià, així com la construcció denominada el Campàs inclosa en el sector núm.9, si bé no és Bé d'Interés Cultural sí que és un immoble de reconegut interés patrimonial?.
  
En relació amb això, en l'annex a l'homologació aprovat per l'Ajuntament ha introduït les observacions assenyalades per la Conselleria de Cultura. Així, s'han incorporat les següents determinacions:
  
- Ha incorporat un punt 5.3.1 amb el següent text:
  
?D'acord amb la pròpia declaració d'impacte, i atés que es troba dins de l'àmbit del sector definit de sòl urbà de Torrenostra l'anomenada torre de Torrenostra, esta haurà de tenir la consideració de Bé d'Interés Cultural, i encara que l'instrument de l'homologació no permet cap acció sobre ella i manté les determinacions de les Normes Subsidiàries, sobre esta s'establix:
  
La torre de Torrenostra tindrà la consideració de Bé d'Interés Cultural, tal com disposa la Llei 4/1998 del Patrimoni Cultural Valencià, i del qual s'haurà de formalitzar de manera separada un catàleg específic de l'indicat bé, on es concrete la política de conservació, rehabilitació i/o protecció d'este, d'acord amb el que establix l'article 92 del Reglament de la Comunitat Valenciana.
  
Fins que no s'aprove el catàleg sobre dit bé, no podrà efectuar-se cap intervenció?.
  
- S'ha incorporat una condició d'integració per a cada una de les fitxes dels sectors de sòl urbanitzable amb el següent text:
  
?Realització d'estudi previ per a la localització de la subsistència o no de jaciments arqueològics. És d'aplicació en els jaciments inventariats i que puguen trobar-se, el títol tercer de la Llei 2/1998 del Patrimoni Cultural Valencià, tant per als terrestres com a marins. Els indicats jaciments tindran la consideració de Béns de Rellevància Local. Els plans parcials de desenvolupament a mesura que disposa l'article 64 del Reglament de Planejament de la Comunitat Valenciana determinaran el grau de protecció i mesures si és procedent de rehabilitació que siguen necessàries a través dels corresponents Catàleg de Béns i Espais Protegits.
  
Si durant el procés d'urbanització o construcció es produïra qualsevol troballa arqueològica, es paralitzaran immediatament les obres i es comunicarà la troballa a la Direcció General de Patrimoni Artístic de la Conselleria de Cultura, Educació i Ciència, i s'adoptaran immediatament les mesures pertinents per a la seua protecció i conservació, de conformitat amb el que preveu la Llei 4/1998, d'11 de juny, de la Generalitat Valenciana sobre Patrimoni Cultural Valencià?.
  
L'annex de l'homologació s'ha remés a la Inspecció de Patrimoni Artístic de la Conselleria de Cultura, Educació i Ciència, la qual ha emés un informe amb data 10 de juliol de 2002 en el qual assenyala el següent:
  
?Després de rebre la documentació complementària remesa per l'Ajuntament de Torreblanca sobre l'Estudi d'Avaluació d'Impacte Ambiental de l'homologació modificativa de l'àmbit territorial nucli de Torrenostra en el terme municipal de Torreblanca, esta Unitat d'Inspecció de Patrimoni Històric ha emés l'informe següent:
  
Des del punt de vista del patrimoni arquitectònic i arqueològic tutelat per esta administració no hi ha inconvenient a autoritzar la dita homologació modificativa?.
  
D'esta manera, s'ha complit esta condició de la Declaració d'Impacte Ambiental.
  
c. L'apartat tercer, punt quart, de la Declaració d'Impacte Ambiental, establix el següent:
  
?Els terrenys dibuixats com a saladar en els plànols d'Unitats de Paisatge (plànol núm.9) i vegetació (plànol núm.8) del projecte, que es troben afectats pel sòl urbanitzable, una vegada exclòs d'este la via ramadera núm.1 Carrerada del Mar, hauran de destinar-se a parc públic i zones verdes, amb fins de regeneració dels ecosistemes i aprofitament educatiu ambiental, i hauran de quedar inalterades les característiques de l'hàbitat existent. Qualsevol actuació que afecte estes zones i prèviament a l'execució de les obres haurà de comunicar-se a la Direcció Territorial de la Conselleria de Medi Ambient, i haurà d'obtenir l'informe favorable d'esta?.
  
D'acord amb això, l'annex de l'homologació ha incorporat la següent condició en totes les fitxes dels sectors de sòl urbanitzable:
  
?En les zones de saladar que si és procedent puguen existir en el sector, les quals seran determinades en el corresponent pla parcial de desenvolupament, es destinaran a dotacions públiques (zona verda o parc públic), amb fins de regeneració dels ecosistemes i aprofitament educatiu ambiental. Qualsevol actuació que afecte les zones que es fixen en l'indicat Pla de Desenvolupament haurà de comunicar-se a la Direcció Territorial de la Conselleria de Medi Ambient, per a l'obtenció de l'informe favorable d'esta?.
  
Esta condició, que exigirà el que els plans parcials de desenvolupament siguen objecte d'informe per la Direcció Territorial de Medi Ambient, complix la condició establida per la Declaració d'Impacte Ambiental.
  
D'esta manera, el document d'homologació, amb l'annex aprovat pel ple de l'Ajuntament el 8 de juliol de 2002, complix les condicions establides en la Declaració d'Impacte Ambiental.
  
Onze
  
Recapitulant tot l'anterior, cal concloure que el document d'homologació, al qual, durant la seua tramitació, s'han anat incorporant els distints aspectes exigits per les diferents administracions implicades, pot ser aprovada definitivament, sempre que es tinguen en compte les condicions de connexió i integració assenyalades en el fonament seté i es modifique el traçat del vial, en els termes assenyalats en el fonament nové.
  
A més, l'aprovació dels plans parcials de desenvolupament exigirà la sol·licitud (al costat del resta d'informes sectorials que puguen resultar exibibles) dels següents informes:
  
- Informe de la Conselleria de Medi Ambient, en relació amb el tractament de l'amplària de la via ramadera declarada sobrant, bé per a garantir el seu adequat ús, bé per a verificar que s'ha procedit ja a la culminació del procés d'alienació instat per l'Ajuntament.
  
- Informe de la Conselleria de Cultura, Educació i Ciència en relació amb les mesures de protecció que puguen establir-se, si és procedent, en el Catàleg de Béns i Espais Protegits que haurà d'incorporar-se en els plans parcials.
  
- Informe de la Conselleria de la Conselleria de Medi Ambient per a verificar el compliment de la condició establida per la Declaració d'Impacte Ambiental sobre la zona de saladar.
  
- Informe de la Divisió de Recursos Hidràulics de la COPUT, quant al tractament de les aigües residuals.
  
Tenint en compte que l'esmena d'estes objeccions exigiria introduir unes correccions tècniques al projecte (substitució del pla de xàrcia primària i condicions escrites de connexió i desenvolupament), i a la vista del seu limitat abast, es considera que és possible l'aprovació definitiva supeditada de l'homologació, en els termes de l'article 41 de la LRAU.
  
Dotze
  
De conformitat amb el que establixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en el present cas, el director general d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre la proposta a previ dictamen de la Comissió Territorial d'Urbanisme que en el cas de municipis de menys de 50.000 habitants tindrà directament efectes de resolució executòria.
  
En virtut de tot el que antecedix, la Comissió Territorial d'Urbanisme de Castelló
  
1r. Aprovar definitivament l'homologació de litoral del municipi de Torreblanca, però supeditar l'eficàcia i publicació d'este acord fins que l'Ajuntament de Torreblanca introduïsca en el document d'homologació les següents correccions:
  
a. Que es modifique el traçat del vial a què es referix el fonament nové, amb l'objecte que este quede fora de la zona de servitud de costes.
  
b. Que s'incorporen expressament les següents condicions addicionals de desenvolupament a les que ja figuren en l'homologació:
  
- El desenvolupament dels sòls urbanitzables que se reclassifiquen exigix la prèvia o simultània execució del vial Carrasa de Monrosí. Este vial haurà d'executar-se a càrrec de l'actuació, fins i tot l'enllaç de connexió amb la N-340, i la seua amplària serà la prevista en l'homologació, que és de 18 metres. El projecte d'execució de l'enllaç haurà de ser remés per a la seua aprovació a la Unitat de Carreteres de l'Estat del Ministeri de Foment.
  
- En l'àmbit d'estos sectors de sòl urbanitzable, ha de garantir-se l'ús públic de la franja dels 100 metres de servitud de protecció. A fi d'aconseguir el tractament homogeni del passeig del litoral i la seua integració en el parc públic de xàrcia primària, l'Ajuntament haurà d'adoptar unes bases de programació a tenir en compte per les iniciatives de desenvolupament d'este sòl urbanitzable. A més, s'haurà de garantir, en el desenvolupament de la dita programació, l'execució integral del parc públic de xàrcia primària previst, de forma que l'adscripció parcial d'este als distints sectors no impedisca el seu tractament homogeni i la seua completa execució
  
- En el cas que, en l'àmbit d'estos sectors de sòl urbanitzable, s'acordara per l'administració competent l'execució d'obres de regeneració de la platja, els programes hauran de costejar almenys part del seu import, en la quantia o percentatge que s'establisca.
  
- Quant al tractament de les aigües residuals, s'haurà d'establir un sistema de xàrcies separador per a les aigües pluvials distint de la xàrcia de clavegueram. En el cas que la depuració de les aigües residuals s'efectue a través de l'estació depuradora d'aigües residuals, serà a càrrec del sector el cost de construcció addicional que esta depuració represente.
  
- Els plans parcials de desenvolupament hauran de sotmetre's a informe de la Conselleria de Medi Ambient (quant al tractament de la via ramadera i a la zona de saladar), de la Conselleria competent en matèria de Cultura i de la Divisió de Recursos Hidràulics de la COPUT.
  
2n. Facultar el director general d'Urbanisme i Ordenació del Territori perquè verifique el compliment de les anteriors correccions, després de la qual cosa ordenarà la publicació de l'acord d'aprovació definitiva al butlletí oficial de corresponga.
  
Contra el present acord, que no posa fi a la via administrativa, podrà interposar-se recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjuí d'utilitzar qualsevol altre recurs que es considere oportú.
  
Castelló, 10 d'octubre de 2002.- El director general de Urbanisme i Ordenació Territorial: José María Benlliure Moreno.